Document ID: 32012R0111
Publication Date: 2012-02-09

Title and Content:
IZVEDBENA UREDBA KOMISIJE (EU) št. 111/2012
z dne 9. februarja 2012
o začetku razpisnega postopka za pomoč za zasebno skladiščenje oljčnega olja
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 43(a), (d) in (j) v povezavi s členom 4 Uredbe,
ob upoštevanju naslednjega:
(1)
Člen 33 Uredbe (ES) št. 1234/2007 določa, da se Komisija lahko odloči, da pooblasti organe, ki dajejo zadostna jamstva in so jih odobrile države članice, da sklenejo pogodbe za skladiščenje oljčnega olja, ki ga tržijo, kadar gre za hude motnje na trgu v nekaterih regijah Evropske unije.
(2)
V Španiji in Grčiji, državah članicah, ki skupaj proizvedeta več kot dve tretjini vsega oljčnega olja, proizvedenega v Uniji, je povprečna cena oljčnega olja, zabeležena na trgu v obdobju iz člena 4 Uredbe Komisije (ES) št. 826/2008 z dne 20. avgusta 2008 o skupnih pravilih za dodelitev pomoči za zasebno skladiščenje za nekatere kmetijske proizvode (2), pod ravnijo iz člena 33 Uredbe (ES) št. 1234/2007. To povzroča resne motnje na trgih teh držav članic. Za trg oljčnega olja v Uniji je značilna visoka raven medsebojne odvisnosti in zato obstaja nevarnost, da bi se resne motnje španskega in grškega trga razširile na vse države članice, ki proizvajajo oljčno olje.
(3)
Člen 31 Uredbe (ES) št. 1234/2007 določa, da se pomoč za zasebno skladiščenje lahko dodeli za oljčno olje in da Komisija določi pomoč vnaprej ali z razpisnim postopkom.
(4)
Uredba (ES) št. 826/2008 določa skupna pravila za izvajanje sheme pomoči za zasebno skladiščenje. V skladu s členom 6 navedene uredbe se razpisni postopek začne v skladu s podrobnimi pravili in pogoji iz člena 9 navedene uredbe.
(5)
Največjo skupno količino, ki se ji lahko dodeli pomoč za zasebno skladiščenje, je treba določiti na taki ravni, da bo v skladu z analizo trga prispevala k stabilizaciji trga.
(6)
Za olajšanje upravnega in nadzornega dela v zvezi s sklepanjem pogodb je treba določiti najmanjšo količino proizvoda za vsako ponudbo.
(7)
Določiti je treba varščino za zagotovitev, da bodo izvajalci izpolnili svoje pogodbene obveznosti in da bo ukrep imel želeni učinek na trgu.
(8)
Glede na spreminjanje razmer na trgu v tekočem tržnem letu in napovedi za prihodnje tržno leto se Komisija lahko odloči, da skrajša trajanje pogodb, ki se izvajajo, in ustrezno prilagodi raven pomoči. To možnost je treba vključiti v pogodbo, kot je določeno v členu 21 Uredbe (ES) št. 826/2008.
(9)
V skladu s členom 12(3) Uredbe (ES) št. 826/2008 je treba določiti obdobje, v katerem države članice obvestijo Komisijo o vseh veljavnih ponudbah.
(10)
Za preprečitev nenadzorovanih upadov cen, hiter odziv na izredne razmere na trgu ter zagotovitev učinkovitega upravljanja tega ukrepa, mora ta uredba začeti veljati na dan po objavi v Uradnem listu Evropske unije.
(11)
Upravljalni odbor za skupno ureditev kmetijskih trgov ni podal svojega mnenja v roku, ki ga je določil njegov predsednik -
SPREJELA NASLEDNJO UREDBO:
Člen 1
Vsebina
1. Začne se razpisni postopek, da se določi raven pomoči za zasebno skladiščenje iz člena 31(1)(b) Uredbe (ES) št. 1234/2007 za kategorije oljčnega olja iz Priloge k tej uredbi in točke 1 Priloge XVI k Uredbi (ES) št. 1234/2007.
2. Največja skupna količina, ki se ji lahko dodeli pomoč za zasebno skladiščenje, je 100 000 ton.
Člen 2
Veljavna pravila
Če s to uredbo ni drugače določeno, se uporablja Uredba (ES) št. 826/2008.
Člen 3
Oddaja ponudb
1. Podobdobje za oddajo ponudb v odgovor na prvi delni javni razpis se začne 17. februarja 2012 in konča 21. februarja 2012 ob 11.00 po bruseljskem času.
Podobdobje za oddajo ponudb v odgovor na drugi delni javni razpis se začne prvi delovni dan po izteku prejšnjega podobdobja in konča 1. marca 2012 ob 11.00 po bruseljskem času.
2. Ponudbe se nanašajo na obdobje skladiščenja 150 dni.
3. Vsaka ponudba zajema najmanjšo količino najmanj 50 ton.
4. Kjer izvajalec sodeluje v razpisnem postopku za več kakor eno kategorijo olja ali kadi za olje, ki so na različnih naslovih, mora oddati ločeno ponudbo za vsak primer posebej.
5. Ponudbe je mogoče vložiti samo v Grčiji, Španiji, Franciji, Italiji, na Cipru, Malti, Portugalskem in v Sloveniji.
Člen 4
Varščine
Ponudnik položi varščino v višini 50 EUR na tono oljčnega olja, zajetega v ponudbi.
Člen 5
Skrajšanje pogodbenega obdobja
Komisija se lahko na podlagi razvoja na trgu oljčnega olja in obetov za prihodnost v skladu s postopkom iz člena 195(2) Uredbe (ES) št. 1234/2007 odloči, da skrajša trajanje pogodb, ki se izvajajo, in ustrezno prilagodi raven pomoči. Pogodba z izbranim ponudnikom vključuje sklicevanje na to možnost.
Člen 6
Obveščanje Komisije o ponudbah
V skladu s členom 12 Uredbe (ES) št. 826/2008 države članice Komisijo obvestijo o vsaki veljavni ponudbi posebej v 24 urah po izteku vsakega razpisnega podobdobja iz člena 3(1) te uredbe.
Člen 7
Začetek veljavnosti
Ta uredba začne veljati na dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 9. februarja 2012

Classification:
Level 1 Topics: 100157
100146
100147
100156
100161
Level 2 Topics: 100191
100277
100283
100185
100246
100282
100197
100255
Level 3 Topics: 5781
5283
122
4291
2106
2972
4590
239
913
2449
712
1810
912
c_b2c019c8
914
2200
All Topics: 1085
1182
1264
1519
1774
2218
2563
2624
3165
4219
4288
5898
5989
862
863